**Eesti Rahvusringhäälingu seaduse kehtetuks tunnistamise seaduse eelnõu seletuskiri**

**I SISSEJUHATUS**

Käesoleva seadusega likvideeritakse Eestis avalik-õiguslik juriidiline isik nimega Eesti Rahvusringhääling.

**II SEADUSE EESMÄRK**

Seaduse eesmärk on kaotada meediamaastikul maksumaksja rahaga ülal peetav meediakontsern ning luua rohkem eraõiguslikku avatud konkurentsi ning mitmekesisust avalikus infoväljas.

**III EELNÕU SISU JA VÕRDLEV ANALÜÜS**

Eelnõu tunnistab kehtetuks Eesti Rahvusringhäälingu seaduse ning likvideerib selle juriidilise isiku. Rakendussätetega määratakse ära, mis saab ERR-i portaalist, kanalitest ja arhiivist. Seadus paneb Riigikantseleile kohustuse erastada nii ERR-i portaal kui raadio- ja telekanalid. Erandiks on Klassikaraadio, mille tegevus antaks üle SA Eesti Kontserdile koos praegu ERR-i eelarves olevate vahenditega. Oluline osa Klassikaraadio poolt edastatavast sisust on juba täna tihedalt seotud Eesti Kontserdi toimimisega, nimetatud muudatus tõstab kanali kunstilist taset ning annab Eesti Kontserdile avaramad võimalused oma tegevust laiema publikuni viia. Ühtlasi oleks tagatud kõrgkultuuri avalikkusele pakkumine raadio vahendusel riikliku rahastuse toel. Teiseks erandiks on Vikerraadio kanal, mis antakse üle Riigikantseleile ning see hakkab kandma ohuteavituse edastamise kohustust. Tavaolukorras saab kanal jätkata meelelahutusliku sisu pakkumist, selleks antakse kanali eelarvelised vahendid likvideeritavast ERR-ist üle Riigikantseleile. ERR-i mahukas arhiiv antakse samuti koos eelarveliste vahenditega üle Filmiarhiivile. See tagab, et ERR-i ulatuslik audio- ning videomaterjal oleks jätkuvalt kätte saadav ja kasutatav avalikkuse poolt. Kõik ülejäänud kanalid tuleb erastada, ostuhuvi puudumisel sulgeda.

**IV EELNÕU VASTAVUS EUROOPA LIIDU ÕIGUSELE**

Eelnõu on kooskõlas Euroopa Liidu õigusega.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Algatab Eesti Konservatiivse Rahvaerakonna fraktsioon 12.11.2025

Martin Helme  
Eesti Konservatiivse Rahvaerakonna fraktsiooni esimees